OECD >Multilingual Summaries

Education at a Glance 2013. OECD Indicators

Summary in Danish

Education at a Glance 2013. OECD‑indikatorer

Sammendrag på dansk

Uddannelse og kompetencer midt under krisen

Mellem 2008 og 2011 steg ledigheden kraftigt i de fleste lande, som er dækket i denne 2013‑udgave af Glance, og har holdt sig på det høje niveau siden. De unge er særligt hårdt ramt af ledighed og underbeskæftigelse som følge af den globale recession. I 2011 var den gennemsnitlige andel af unge i alderen 15‑29 år i OECD, som hverken var i beskæftigelse eller under uddannelse (NEET), 16 %, og blandt de unge i aldersgruppen 25‑29 år var 20 % NEET. I nogle lande er tallene meget højere, idet mere end hver tredje unge i alderen 25‑29 år hverken er under uddannelse eller i arbejde (indikator C5). Disse unge må betale en meget høj pris for en krise, de ikke har skabt, med langvarige konsekvenser for deres kompetencer, arbejdsmoral og sociale integration.

En god uddannelse er stadig værdifuld

Uddannelsesniveauet har store konsekvenser for beskæftigelsesevnen, og krisen har bare forstærket dette forhold. I OECD var i gennemsnit 4,8 % af personer med en universitetsgrad eller tilsvarende ledig i 2011, mens 12,6 % af personer, som manglede en gymnasiel uddannelse, var ledige. Mellem 2008 og 2011 blev forskellen i ledighed med personer med lav uddannelse og personer med højere uddannelse større: I alle aldersgrupper steg ledigheden for lavtuddannede med næsten 3,8 procentpoint, mens den kun steg med 1,5 procentpoint for højtuddannede (indikator A5).

For unge er en god uddannelse en værdifuld forsikring mod manglende erhvervserfaring, selv under en krise: I OECD‑landene var gennemsnitligt 18,1 % af de 25‑34‑årige uden en gymnasiel uddannelse ledige i 2011 mod 8,8 % af de 55‑64‑årige. Blandt de 25‑34‑årige med en universitetsgrad eller tilsvarende var gennemsnitligt 6,8 % ledige, mens 4,0 % af de 55‑64‑årige med et tilsvarende uddannelsesniveau var ledige (indikator).

Mange faktorer spiller en rolle i et lands evne til at begrænse stigningen i ungdomsarbejdsløsheden i krisetider, og den måde, hvorpå institutionerne faciliterer overgangen fra uddannelse til arbejde, er måske en af de vigtigste. Lande, som har en andel af kandidater fra faglige uddannelser, som ligger højere end gennemsnittet (32 %), f.eks. Østrig, Tjekkiet, Tyskland og Luxembourg, kunne alle holde stigningen i ungdomsarbejdsløsheden i denne aldersgruppe på under 8 procentpoint. Derimod oplevede lande, som Grækenland, Irland og Spanien, hvor under 25 % af de unge får en faglig gymnasiel uddannelse, stigninger i arbejdsløsheden på 12 procentpoint eller mere blandt de 25‑34‑årige, som kun havde en gymnasiel uddannelse (indikator A1 og A5).

Stadig en stærk forbindelse mellem uddannelse og indtægt

Uddannelsesniveauet påvirker ikke kun beskæftigelsesevnen, men også arbejdsindtægten. Den relative indtægt for voksne med en universitetsgrad eller tilsvarende er i gennemsnit mere end 1,5 gange større end voksne med en gymnasiel uddannelse, mens personer uden en gymnasiel uddannelse i gennemsnit tjener 25 % mindre end deres jævnaldrende, som har opnået dette uddannelsesniveau. Krisen har øget løngabet: Den gennemsnitlige forskel mellem arbejdsindtægt for lavtuddannede og højtuddannede var i 2008 i gennemsnit 75 % i OECD‑landene og steg til 90 % i 2011 (indikator A6).

Løngabet mellem de lavtuddannede og de højtuddannede stiger ofte med alderen – og det samme gælder lønpræmien for en universitetsuddannelse. 25‑34‑årige uden en gymnasiel uddannelse tjener i gennemsnit 80 % af, hvad deres kolleger med en gymnasiel uddannelse tjener, mens 55‑64‑årige, som ikke har en gymnasiel uddannelse, kun tjener 72 % af, hvad deres kolleger med en gymnasiel uddannelse tjener. En 25‑34‑årig med en universitetsgrad eller tilsvarende tjener i gennemsnit 40 % mere end en voksen på samme alder, som kun har en gymnasiel uddannelse, mens en 55‑64‑årig tjener 76 % mere (indikator A6). En grad fra en højere uddannelsesinstitution kan tydeligvis betale sig i det lange løb.

Andre resultater

I 2011 var i gennemsnit 84 % af de 15‑19‑årige tilmeldt en uddannelse i OECD‑landene, og andelen af 20‑29‑årige i uddannelse steg fra 22 % i 2000 til 28 % i 2011 (indikator C1). Derfor steg andelen af voksne med en universitetsgrad eller tilsvarende med mere end 10 procentpoint mellem 2000 og 2011. I OECD‑landene havde 39 % af de 25‑34‑årige i 2011 en universitetsgrad eller tilsvarende (indikator A1, A3 og A4).

Lærerne blev også berørt af krisen. Mellem 2000 og 2011 steg lærernes realløn i de fleste lande med tilgængelige data. Men i nogle lande blev lærernes lønninger skåret ned eller indefrosset mellem 2009 og 2010 på grund af de finanspolitiske begrænsninger, som blev indført som en reaktion på den økonomiske nedgang. Men selv i gode tider kan de fleste læreres lønninger ikke konkurrere med tilsvarende uddannede arbejdstagere på andre områder (indikator D3).

De fleste børn i OECD‑landene påbegynder nu deres formelle uddannelse, før de er fyldt 5 år. Otte ud af 10 4‑årige (82 %) er tilmeldt tidlig undervisning i OECD‑landene, mens uddannelse er universel (over 90 %) fra 3‑årsalderen i Belgien, Frankrig, Island, Italien, Norge, Spanien og Sverige (indikator C2).

Dataene viser også, at det er populært at studere i udlandet, især for studerende fra Asien. I 2011 var 4,3 millioner universitetsstuderende tilmeldt programmer uden for det land, de var statsborgere i. Australien, Storbritannien, Schweiz, New Zealand og Østrig har i faldende rækkefølge den højeste procentdel af internationale studerende blandt deres tilmeldte universitetsstuderende. Antallet af udenlandske studerende, som var tilmeldt universitetsuddannelser i OECD‑landene, var næsten tre gange højere end antallet af borgere fra et OECD‑land, som studerede i udlandet (indikator C4).

Education at a Glance 2013 behandler for første gang forbindelsen mellem uddannelse og to sociale udfald: kraftig overvægt og rygning. Dataene tyder måske ikke overraskende på, at voksne med en højere uddannelse har mindre sandsynlighed for at være stærkt overvægtige og ryge end voksne med lavere uddannelse (indikator A8).

Summary of
OECD (2013), Education at a Glance 2013. OECD Indicators, OECD Publishing.
http://dx/doi.org/10.1787/eag-2013-en

© OECD

Dette sammendrag er ikke en officiel OECD oversættelse.

Reproduktion af dette sammendrag er kun tilladt på betingelse af, at OECD copyright og titel på den originale publikation nævnes.

Sammendrag på flere sprog er oversatte uddrag af OECD publikationer, der oprindeligt blev publiceret på engelsk og fransk.

De er gratis tilgængelige på OECD Online Bookshop www.oecd.org/bookshop

For yderligere oplysninger kan man kontakte afdelingen OECD Rettigheder og Oversættelser, Direktoratet for Offentlige Anliggender og Kommunikation på rights@oecd.org eller pr. fax: +33 (0)1 45 24 99 30.

OECD Rights and Translation unit (PAC)
2 rue André-Pascal, 75116
Paris, France

Besøg vores website www.oecd.org/rights